
privind aprobarea planului strategic „Programul de îmbunătăţire a eficienţei energetice pentru Municipiul Timişoara” 
Având în vedere Expunerea de motive a Primarului Municipiului Timişoara şi Proiectul de hotărâre privind aprobarea planului strategic „Programul de îmbunătăţire a eficienţei energetice pentru Municipiul Timişoara” şi ţinând seama de necesitatea implementării acestui program în Municipiul Timişoara, susţinem această propunere.

Facem următoarele precizări:

Scopul întocmirii Programului de îmbunătăţire a eficienţei energetice este îndeplinirea obligaţiei ce decurge din aplicarea art.9, alin.(21) şi alin.(22) din Legea nr.121/2014 privind eficienţa energetică, modificată şi completată:
"Art.9, alin.(21) - Autorităţile administraţiei publice locale din localităţile cu o populaţie mai mare de 20.000 de locuitori au obligaţia:

a) să întocmească programe de îmbunătăţire a eficienţei energetice în care includ măsuri pe termen scurt şi măsuri pe termen de 3-6 ani, cu respectarea prevederilor art.6, alin.(14) lit. a) şi b);

b) să numească un manager energetic, atestat conform legislaţiei în vigoare, sau să încheie un contract de management energetic cu o persoană fizică autorizată, atestata în condiţiile legii, sau cu o persoană juridică prestatoare de servicii energetice agreată în condiţiile legii.

Art.9, alin.(22) - Programele de îmbunătăţire a eficienţei energetice prevăzute la alin. (20) şi alin. (21) lit. a),  se elaborează în conformitate cu modelul aprobat de Departamentul pentru eficientă energetică şi se transmit acestuia până la 30 septembrie a anului în care au fost elaborate".

Programul de îmbunătăţire a eficienţei energetice pentru Municipiul Timişoara a fost întocmit în baza contractului de prestări servicii încheiat între Municipiul Timişoara şi SC Energypro Dezvoltare SRL Bucureşti.
Obiectivul Programului de îmbunătăţire a eficienţei energetice este evidenţierea potenţialelor economii de energie, posibilele modernizări ale obiectivelor aflate în administrare cât şi prezentarea soluţiilor de eficienţă energetică.
Programul de îmbunătăţire a eficientei energetice pentru Municipiul Timişoara a fost întocmit în conformitate cu modelul Ghidului pentru întocmirea Programului de îmbunătăţire a eficientei energetice  aferent localităţilor cu o populaţie mai mare de 5000 locuitori,  aprobat de Departamentul pentru Eficienta Energetica din cadrul ANRE.

Documentul prezentat doreşte să contribuie la creşterea capabilităţii departamentelor şi structurilor de execuţie aflate sub autoritatea Consiliului  local al Municipiului Timişoara, de a gestiona problematica energetică şi în acelaşi timp, de a  adopta o abordare flexibilă, orientată către  consumatorii de energie, în  scopul de a asigura dezvoltarea economică a municipiului, de a reduce costurile corespondente facturii energetice prin implementarea de măsuri de eficienţă energetică şi de a asigura protecţia corespunzătoare a mediului.
Menţionăm faptul că Programul de îmbunătăţire a eficientei energetice are rolul de a prezenta o listă cu măsuri de eficienţă energetică aplicabile la ansamblul tuturor obiectivelor administrate de Primăria Municipiului Timişoara.
În cadrul Strategiilor de dezvoltare locală unul dintre obiectivele specifice este politica privind problemele energetice, Programul de îmbunătăţire a eficientei energetice este un instrument important în elaborarea unei viziuni pe termen de cel puţin 3-6 ani care să definească evoluţia viitoare a comunităţii, ţinta spre care se va orienta întregul proces de planificare energetică.
 Programul de îmbunătăţire a eficientei energetice pentru Municipiul Timişoara este un document obligatoriu pentru îndeplinirea condiţiei de eligibilitate în vederea accesării fondurilor pentru proiecte finanţate în cadrul POIM 2014-2020 - Axa 7.1, precum şi pentru alte proiecte şi lucrări care presupun creşterea eficienţei energetice în clădirile rezidenţiale, clădirile publice şi sistemele de iluminat public.
Având în vedere cele expuse în prezentul raport, apreciem că proiectul de hotărâre privind aprobarea planului strategic „Programul de îmbunătăţire a eficienţei energetice pentru Municipiul Timişoara”, îndeplineşte  condiţiile pentru a fi supus dezbaterii şi aprobării plenului consiliului local. 

